Frederikshavn er lørdag og søndag vært ved Blues Heaven 2019, og publikum er kommet langvejs fra.

Himmelske toner lyder i disse dage i Frederikshavn, hvor der for 14. gang i træk er Blues Heaven i Arena Nord. Den prisvindende blues og soul-festival bliver besøgt af publikum fra 17 forskellige lande, og den store tilslutning er ved at blæse arrangør Peter Astrup bagover. - Det er helt fantastisk. Alle hoteller er udsolgt i byen. Man kniber sig selv i armen over, at man kan samle så meget blues, soul og gospel i Frederikshavn, siger Peter Astrup. Et samarbejde med søsterfestivalen Blues Paradise i Arena Næstved har gjort det muligt at tiltrække store navne indenfor blues, som normalt ville være gået udenom Danmark - som for eksempel The Fabulous Thunderbirds. En anden legende i branchen, der optræder lørdag i Frederikshavn, er amerikanske Joe Louis Walker. - Så længe publikum hygger sig, er jeg tilfreds, og det virkede, som om folk hyggede sig, siger den 69-årige bluesguitarist, sanger, sangskriver og producer. Den 14-årige Toby Lee er også på festivalen i år. Et klip med det unge talent fra Blues Festivalen i Frederikshavn i 2017 gik dengang viralt på Facebook, og har i skrivende stund 115 millioner visninger. Se det her: